DOI: 10.14457/tu.the.2019.1492
title: การเปรียบเทียบข้อดีและข้อเสียของการจ้างเหมางานซ่อมบำรุงรักษาอาคารระหว่างผู้รับเหมารายเดียวกับผู้รับเหมาหลายราย

description: การซ่อมบำรุงรักษาอาคารเป็นเรื่องที่จำเป็นเพื่อรักษาสภาพอาคารและระบบต่าง ๆ ให้มีความพร้อมใช้งานตลอดเวลา อย่างไรก็ตามปัญหาที่พบบ่อยจากการจัดจ้างผู้รับเหมา คือถ้าหากใช้ผู้รับเหมารายเดียวจะประสบกับปัญหาผู้รับเหมาเสนอราคาแพง ผู้ประสานงานไม่สามารถให้คำแนะนำข้อมูลเชิงเทคนิคได้ในทันที และฝีมือแรงงานไม่ได้คุณภาพ ส่วนการจัดจ้างผู้รับเหมาหลายรายปัญหาที่พบคือผู้ว่าจ้างต้องประสานงานกับผู้รับเหมาหลายราย ทำให้เกิดความยุ่งยากในการดำเนินงาน งานวิจัยนี้จึงมุ่งศึกษาถึงข้อดีและข้อเสียของการจ้างเหมางานซ่อมบำรุงรักษาอาคารระหว่างผู้รับเหมารายเดียวกับผู้รับเหมาหลายราย โดยพิจารณาจากปัจจัยหลัก 3 ประเด็นคือ การประสานงานเจรจาสื่อสาร ระยะเวลาการทำงานให้แล้วเสร็จ และด้านราคา นอกจากนี้ยังได้ศึกษาถึงปัจจัยสำคัญที่มีผลต่อการคัดเลือกผู้รับเหมางานซ่อมบำรุงรักษาอาคาร แบบสอบถามถูกใช้เป็นเครื่องมือสำหรับเก็บรวบรวมข้อมูลจากกลุ่มตัวอย่างซึ่งเป็นผู้ว่าจ้างและผู้รับเหมาจำนวน 50 คน ในการวิเคราะห์ข้อมูลได้ใช้สถิติพื้นฐานเพื่อจัดลำดับความสำคัญของข้อดีและข้อเสียในการจัดจ้างผู้รับเหมาแบบรายเดียวและแบบหลายราย รวมทั้งการจัดลำดับความสำคัญของปัจจัยที่มีผลต่อการคัดเลือกผู้รับเหมา นอกจากนี้ได้ใช้การวิเคราะห์ทางสถิติด้วยวิธีสัมประสิทธิ์สหสัมพันธ์แบบ สเปียร์แมน เพื่อทดสอบว่าการจัดลำดับความสำคัญต่อปัจจัยการคัดเลือกผู้รับเหมาในการจ้างเหมางานซ่อมบำรุงรักษาอาคารจากกลุ่มตัวอย่างทั้งสองกลุ่มมีความสอดคล้องไปในทิศทางเดียวกันหรือไม่ผลการวิจัย พบว่า ในประเด็นด้านการประสานงานเจรจาสื่อสาร กลุ่มตัวอย่างทั้งสองกลุ่มมีความคิดเห็นว่าการเลือกใช้ผู้รับเหมารายเดียวมีข้อดีคือ ง่ายต่อการประสานงานและการวางแผนงาน แต่ก็มีข้อเสียคือ ผู้รับเหมาขาดความรู้ทักษะและความเชี่ยวชาญในงานเฉพาะทาง ทำให้ถ่ายทอดและอธิบายรายละเอียดของงานได้ไม่ชัดเจน สำหรับการเลือกใช้ผู้รับเหมาหลายรายนั้นมีข้อดีคือ เข้าใจในขอบเขตงานง่ายขึ้น เนื่องจากประสานงานกับผู้เชี่ยวชาญเฉพาะทางโดยตรง ส่วนข้อเสียคือ เกิดความขัดแย้งซึ่งกันและกันทำให้ยากต่อการประสานงานและเจรจาสื่อสาร สำหรับประเด็นทางด้านระยะเวลาการทำงานให้แล้วเสร็จได้ว่า ข้อดีของการเลือกใช้ผู้รับเหมารายเดียวคือ สามารถควบคุมขอบเขตงานและแผนงานให้แล้วเสร็จตามเวลาที่กำหนดได้ง่าย ส่วนข้อเสียคือ จำนวนแรงงานมักไม่เพียงพอต่อการดำเนินงานให้สำเร็จและขาดทักษะในด้านฝีมือแรงงานเฉพาะทาง ในทางตรงกันข้ามสำหรับการเลือกใช้ผู้รับเหมาหลายรายมีข้อดีคือ ความพร้อมและความเชี่ยวชาญเฉพาะทางของผู้รับเหมาส่งผลให้งานแล้วเสร็จลุล่วงได้ดี แต่พบข้อเสียคือ เกิดการรอคอยของผู้รับเหมาที่ทำงานล่าช้ากว่าแผน ทำให้ผู้รับเหมารายอื่นเริ่มเข้างานต่อเนื่องไม่ได้ ส่วนประเด็นทางด้านราคา พบว่า ข้อดีของการเลือกใช้ผู้รับเหมารายเดียวคือ ต่อรองราคาง่าย โดยที่ข้อเสียคือ ผู้รับเหมาขาดประสบการณ์และความเชี่ยวชาญในงานเฉพาะทาง จึงทำให้คิดราคาตกหล่นและผิดพลาด ในขณะที่การเลือกใช้ผู้รับเหมาหลายรายมีข้อดีคือ สามารถเปรียบเทียบราคาเฉพาะทางของผู้รับเหมาหลายรายได้ แต่ก็มีข้อเสียคือ ต่อรองราคาได้ยาก เมื่อทำการวิเคราะห์ถึงปัจจัยที่มีผลต่อการคัดเลือกผู้รับเหมา พบว่า ในกรณีของการใช้ผู้รับเหมารายเดียวกลุ่มตัวอย่างส่วนใหญ่ให้ความสำคัญมากที่สุดกับปัจจัยผู้รับเหมาเสนอราคาต่ำและสมเหตุสมผล ส่วนปัจจัยที่มีความสำคัญน้อยที่สุดคือ ผู้รับเหมามีจำนวนแรงงานเพียงพอต่อการดำเนินงานให้สำเร็จ ส่วนสำหรับกรณีของการเลือกใช้ผู้รับเหมาหลายรายกลุ่มตัวอย่างให้ความสำคัญมากที่สุดกับปัจจัยผู้รับเหมาเสนอราคาต่ำและสมเหตุสมผล โดยที่ปัจจัยซึ่งสำคัญน้อยที่สุดคือ การดำเนินงานของผู้รับเหมาสำเร็จตามแผนกำหนด (ไม่ล่าช้ากว่าแผนงาน) เมื่อทำการวิเคราะห์ทางสถิติด้วยค่าสัมประสิทธิ์สหสัมพันธ์แบบสเปียร์แมน เพื่อทดสอบความสอดคล้องทางความคิดเห็นของสองกลุ่มตัวอย่างระหว่างกลุ่ม ผู้ว่าจ้างกับผู้รับเหมา กลุ่มผู้จัดการกับกลุ่มปฏิบัติงาน และกลุ่มที่ประสบการณ์น้อยกว่า 6 ปี กับมากกว่า 6 ปี นั้น สามารถสรุปได้ว่า กลุ่มตัวอย่างทั้ง 2 กลุ่มมีความคิดเห็นเป็นไปในทิศทางที่ไม่ต่างกัน ด้วยระดับค่านัยสำคัญที่ 0.025